SL Uradni list Evropske unije C 324/26

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 324/12)

Objava omogoča pravico do ugovora skladno s členom 7 Uredbe (ES) št. 510/2006 (1). Izjave glede ugovora je treba vložiti pri Komisiji v šestih mesecih od te objave

ENOTNI DOKUMENT

UREDBA (ES) št. 510/2006

PAN DE CRUZ DE CIUDAD REAL

ES št.: ES-PGI-0005-0608-05.06.2007

ZGO ( X ) ZOP ( )

1. Ime

„Pan de Cruz de Ciudad Real“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Razred 2.4 – Pekarski proizvodi

3.2 Opis proizvoda, za katerega se uporablja ime iz točke 1

„Pan de Cruz de Ciudad Real“, pod zaščiteno geografsko označbo (ZGO), je kruh, narejen iz trdega in kompaktnega testa iz pšenice, s čvrsto in belo sredico v obliki dvignjenega hlebca z gladko skorjo, kjer sta na spodnji strani narejena dva globoka pravokotna reza v obliki križa, po katerem ima kruh ime in označbo, ki ustreza registrski številki proizvajalca kruha, na zgornji strani pa je naveden anagram ali logotip ZGO.

Posebne lastnosti kruha so naslednje:

Pridobljen in izdelan je iz čvrstega testa iz pšenične moke, katere oznake so: W med 140 in 200 ter P/L med 0,5 in 1,0).

Je okrogle oblike in zbit, s skorjo.

Ima močno skorjo, debelo od enega do dveh milimetrov, mehko in hrustljavo, zlatorumene ali svetlo kostanjeve barve z okusom po praženem žitu.

Sredica: bele barve, mehka, gobasta, čvrsta in brez praznin ter podobna bombažni tkanini.

Organoleptične lastnosti kruha so: sredica z intenzivno aromo žita in prijetnim rahlo sladkim okusom v ustih, skorja mehka in hrustljava z okusom po praženem žitu. V običajnih pogojih shranjevanja ostane „Pan de Cruz de Ciudad Real“ užiten 6 do 7 dni.

Ne postane plesniv, ne utrpi nikakršnih anomalij ali drugih tujkov.

Najvišja stopnja vlažnosti sredice je 30 %, kislost hlebcev pa je med pH 5 in 7.

Prodaja se v obliki velikega hlebca (750–850 g), majhnega hlebca (550–650 g), štručke (310–410 g) in kruhka s križem (115–135 g).

3.3 Surovine (samo za predelane proizvode)

Pšenična moka, katere lastnosti so: W med 140 in 200 ter P/L med 0,5 in 1,0).

3.4 Krma (samo za proizvode živalskega izvora)

–

3.5 Posebni postopki peke, ki jih je treba izvajati na opredeljenem geografskem območju

Kruh, zaščiten z ZGO kot „Pan de Cruz de Ciudad Real“, je narejen izključno iz pšenične moke, vode, soli, naravnega kvasa in dovoljenih sestavin za izboljšanje kakovosti in dovoljenih aditivov. Pri lastnostih moke je treba upoštevati naslednje kriterije: W med 140 in 200 ter P/L med 0,5 in 1,0.

V povprečju se iz 100 kg moke pridobi 110–125 kg kruha, kar je odvisno od teže hlebcev.

Proizvodnja kruha pod zaščiteno geografsko označbo „Pan de Cruz de Ciudad Real“ mora slediti postopku, ki je opisan v tem odstavku:

1. Mesenje

Se izvaja 20 ali 30 minut z mehanskim mesilnikom toliko časa, da nastane homogeno testo, odvisno od tipa mesilnika, pri čimer testo po končanem postopku v mesilniku ne sme biti toplejše od 24 do 25 °C.

2. Fino mesenje ali obdelava

Prenos v napravo za fino mesenje, po možnosti z okenci, postopno mesenje, dokler testo ni fino in elastično.

3. Tehtanje

Ker gre za domač kruh, ga je potrebno stehtati z volumetričnim merilnikom, elektronsko tehtnico ali delilnim strojem za volumen. Teža testa za pridobivanje različnih hlebcev, izražena v gramih, mora biti naslednja: za velik hlebec med 900 in 1 000 g, za mali hlebec med 660 in 760 g, za štručko med 370 in 470 ter za kruhek s križem med 150 in 180 g.

4. Oblikovanje

Izvaja se ročno, z obdelavo določenega dela testa z rokami, dokler hlebec ni okroglaste konveksne oblike, ne da bi se pri tem pritrdil kak tujek. Nato ga je potrebno zgnesti v hlebček in ga razširiti. Priporočljivo je narediti večji hlebček, pri tem pa oblikovati robove in pustiti sredino dvignjeno.

5. Vzhajanje

Ko je kruh oblikovan, se položi na pladnje in pokrije s platnom ali podobno tkanino, s čimer se začne postopek vzhajanja pri sobni temperaturi, da se oblikuje fina skorja. Ustrezna temperatura v prostoru za vzhajanje je med 26 in 30 °C, relativna vlaga pa med 40 in 45 %. Čas vzhajanja je med 1 uro in 20 minut do 2 uri in 20 minut, odvisno od sobne temperature.

6. Rez

Tudi rez je potrebno narediti ročno. Med vzhajanjem testa se na zgornji strani naredita dva pravokotna reza v obliki križa. Nato se z logotipom ZGO „Pan de Cruz de Ciudad Real“ označi drugo stran ali spodnjo stran kruha. Premer logotipa mora pri velikem in malem hlebcu meriti 6 centimetrov, pri štručki in kruhku s križem pa 4 centimetre. Nato mora testo 10 do 15 minut počivati, da rez med oblikovanjem skorje ostane čvrst.

7. Dajanje v peč

V pečico se ročno položi s krušnim loparjem tako, da je zgornja stran kruha obrnjena navzdol.

8. Peka

Kruh se peče v pečeh, opremljenih z oporniki in stenami iz ognjevarnega materiala. Celoten čas peke je med 30 in 50 minut. Prvih 15 minut mora biti temperatura v peči 250 °C, preostali čas od 15 do 35 minut pa je potrebno temperaturo zmanjšati na 200 °C.

9. Jemanje iz peči

Kruh se jemlje iz peči s palico in odloži na vozičke z lesenimi policami, da se ohladi. Ko se ohladijo, so hlebci pripravljeni na odvoz.

3.6 Posebna pravila za rezanje, glajenje, pakiranje itd.

Hlebci z ZGO „Pan de Cruz de Ciudad Real“ so dani na trg v embalaži, kot jo zahteva veljavna zakonodaja.

Če se kruh pakira, je to potrebno opraviti na kraju peke, da se ohranijo vse fizikalno-kemične in organoleptične lastnosti ter podaljša čas shranjevanja.

3.7 Posebna pravila za označevanje

Kruh, zaščiten z geografsko označbo, je treba zaradi pravilne identifikacije označiti na naslednji način:

Na spodnji strani je označen z dvema globokima pravokotnima rezoma v obliki križa. Na eni četrtini ima oznako, ki ustreza registrski številki industrijskega proizvajalca, in na drugi četrtini nalepko o uporabi v prehrani, na kateri je logotip ZGO „Pan de Cruz de Ciudad Real“, evropski logo ZGO kot tudi številka za individualno kontrolo, povezana s kruhom, in znak podeljevalca certifikata.

Na zgornji strani nosi oznako ali logotip ZGO, oblikovano iz majhnih vrezov na skorji.

4. Jedrnata opredelitev geografskega območja

Območje proizvodnje kruha v okviru zaščitene geografske označbe „Pan de Cruz de Ciudad Real“ obsega vse občine province Ciudad Real.

5. Povezava z geografskim območjem

5.1 Posebnost geografskega območja

Podnebje geografskega območja v smislu temperature in vlage na splošno omogoča postopek vzhajanja pri sobni temperaturi, ki je med 26 in 30 °C, in relativno vlažnostjo med 40 in 45 %.

Način domače peke „Pan de Cruz de Ciudad Real“, ki je zelo prepoznaven, ima naslednje posebnosti:

Oblikovanje in rezanje sta ročna, tako kot tudi rez v obliki križa na spodnji strani, vrezi oznake na zgornji strani, testo mora počivati 10 do 15 minut, nato pa ga damo v peč tako, da je rez v obliki križa obrnjen navzdol.

5.2 Posebnost proizvoda

Kruh je kompakten in čvrst hlebec, z enakomerno mehko in močno skorjo, čvrsto in belo sredico, z intenzivno aromo po žitu in prijetnim ter rahlo sladkim okusom v ustih.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo posebnostjo proizvoda (za ZGO)

Kruh s križem iz mesta Ciudad Real prihaja iz regije Calatrava, ki se nahaja v provinci Ciudad Real v avtonomni skupnosti Castilla-La Mancha, izvira pa iz obdobja reda konjenikov Calatravos iz 13. stoletja.

Sloves tega kruha je zgodovinsko povezan z nekdanjimi življenjskimi pogoji staroselcev iz te regije, zaradi katerih so bili ti prisiljeni ostajati na poljih daljša obdobja To je skupaj z vremenskimi pogoji pomenilo, da so se morali oskrbeti z živili, ki so bila užitna dlje časa, so se lahko shranjevala in bila hranljiva.

Tako so stari kmetovalci in pastirji iz tega območja kruh uporabljali pri dolgotrajnem delu na polju, potem ko so si konjeniki Calatravos kruh zaradi uporabnosti prisvojili in ga uporabljali pri vojaških pohodih med rekonkvisto, kasneje pa se je uporaba razširila na druge gastronomske oblike, bodisi z neposrednim uživanjem na krožnikih in v skledah bodisi kot priloga k drugim jedem. Na ta način se je uživanje kruha razširilo po vsej provinci Ciudad Real.

Zgodovinski sloves kruha s križem se je s svojo prvotno tradicijo domače peke v posebnih pečeh ohranil do danes. Tako je ta značilni kruha, zakoreninjen na območju Ciudad Reala,ohranil svoje značilnosti, zaradi katerih je drugačen in poseben.

Številne avtohtone jedi, ki so jih skozi zgodovino pripravljali v regiji, so se ohranile do danes, pripravljene pa so bile z uporabo kruha s križem kot temeljno sestavino. To dejstvo dokazuje, kako dolgotrajna je kulinarična uporaba nekega posebnega proizvoda v regionalni gastronomiji, značilni za provinco Ciudad Real, ki s tem tvori posebno geografsko vez.

Kruh s križem, ki ga že stoletja pripravljajo doma, se je v določenih obdobjih veliko prodajal, nato pa je njegova prodaja padla. Ne glede na to se zaradi odmevnosti in slovesa dandanes uživanje tega kruha popravlja, saj je zaradi zahteve po kakovostnih regionalnih proizvodih je povpraševanje potrošnikov, tako lokalnega prebivalstva kot tujcev, veliko. kar je posledica povpraševanja po.

Temperatura in vlažnost geografskega območja omogočata vzhajanje v naravnem okolju in oblikovanje fine skorje, saj temperatura ni previsoka, omogoča pa dobre pogoje za rez in dajanje v peč in s tem peko hlebcev v pogojih in z lastnostmi, ki so opisane v točki 5.2 tega dokumenta.

Način peke se je oblikoval skozi stoletja pekovske tradicije.

Glavna značilnost posebnega in v veliki meri domačega načina izdelave je rez v obliki križa, ki prepreči, da bi skorja kruha ob peki počila. Na enak način je tudi proces vzhajanja prilagojen pogojem vlage in temperature območja.

Sklic na objavo specifikacije

(Člen 5(7) Uredbe (ES) št. 510/2006)

http://www.jccm.es/cgi-bin/docm.php3

(1) UL L 93, 31.3.2006, str. 12.